มันนี่ทูเดย์
ธปท.ยืดเวลาโอนกิจการแบงก์กรุงศรีฯ
29 ต.ค. 2565

ธปท.ยืดเวลาโอนกิจการแบงก์กรุงศรีฯ
ราชกิจจานุเบกษาเผยแพร่ประกาศธนาคารแห่งประเทศไทย (ธปท.) ตามที่ ธปท. ได้ให้ความเห็นโครงการโอนและรับโอนกิจการทั้งหมดของธนาคารโตเกียว-มิตซูบิชิ ยูเอฟเจ สาขากรุงเทพฯ ให้แก่ธนาคารกรุงศรี อยุธยา ภายในระยะเวลา 1 ปี นับแต่วันที่ธนาคารโตเกียว-มิตซูบิชิ ยูเอฟเจ ถือหุ้นธนาคารกรุงศรีอยุธยา ซึ่งจะครบกำหนดวันที่ 17 ธ.ค. โดย ธปท.เห็นสมควรให้ขยายระยะเวลาออกไปเป็นภายในวันที่ 5 ม.ค. 2558 เพื่อลดความเสี่ยงที่อาจมีความคลาดเคลื่อนในการจัดทํารายงานและงบการเงินประจําปีที่เกิดจากการนําข้อมูลสินทรัพย์และหนี้สินจํานวนมากของธนาคารทั้งสองแห่งมารวมกันในระบบปฏิบัติการในช่วงก่อนถึงวันสิ้นปี รวมทั้งลดผลกระทบต่อลูกค้าของธนาคารทั้งสอง 
บิ๊กซีให้บริการจ่ายภาษีผ่านเน็ต
นายประสงค์ พูนธเนศ อธิบดีกรมสรรพากร ได้ลงนามในบันทึกความตกลง การให้บริการยื่นแบบแสดงรายการและชำระภาษีทางอินเทอร์เน็ต กับ บริษัท บิ๊กซี ซูเปอร์เซ็นเตอร์ เริ่มให้บริการตั้งแต่วันที่ 15 ธ.ค. 2557 เป็นต้นไป และภายในสิ้นปี 2557 สามารถใช้บริการในห้างสรรพสินค้า บิ๊กซีและสาขาทั่วประเทศกว่า 500 สาขา มีจุดชำระภาษีมากกว่า 4,500 จุด โดยห้างคิดค่าธรรมเนียมจากการใช้บริการชำระเงินดังกล่าวเช่นเดียวกับการชำระ ค่าสาธารณูปโภคทั่วไป โดยปัจจุบันกรมสรรพากรได้ร่วมมือกับหน่วยรับชำระเงินภาษี ทั้งไปรษณีย์ ธนาคาร 23 ธนาคาร ห้างสรรพสินค้าสองห้าง รวม 26 หน่วยงาน ส่งผลให้กรมสรรพากรมีจุดให้บริการชำระภาษีครอบคลุมและกระจายอยู่ในทุกพื้นที่ทั่วประเทศ